Ir-Renju Unit għarkupptejh. Rekord ta’ 938 persuna tilfu ħajjithom f’jum wieħed bil-Covid-19. L-għadd tal-mejta issa tela’ għal 7,097 persuna. L-awtoritajiet tas-saħħa Ingliżi qed jgħidu li għalkemm il-każijiet qed jiżdiedu, is-sitwazzjoni qiegħda taħt kontroll. Is-Sindku ta’ Londra Sadiq Khan qal li r-Renju Unit għadu ‘l bogħod milli jwaqqaf il-lockdown. Intant, il-Prim Ministru, Boris Johnson, qatta’ t-tielet jum fit-Taqsima għall-Kura Intensiva. It-tobba qalu li Johnson qed jirrispondi tajjeb għall-kura. Kelliem għal Downing Street qal li l-kundizzjoni ta’ saħħtu qed tmur għall-aħjar u Johnson se jibqa’ jiġi segwit mill-qrib mit-tobba.